திருச்சி, பாலக்கரை அருகே, நத்தர்ஷா பள்ளிவாசல் பகுதியில் உள்ள வள்ளுவர் நகரைச் சேர்ந்தவர் காஜாமைதீன். கூலி தொழிலாளி. இவர் மகள் ஜிகினி, 7. அதே பகுதியில் உள்ள பள்ளியில், இரண்டாம் வகுப்பு படித்து வந்தார். நேற்று காலை, வீட்டுக்கு அருகில் விளையாடிக் கொண்டிருந்தார். அப்போது, அங்கு சுற்றித் திரிந்த தெருநாய், சிறுமியை துரத்தி கடித்துள்ளது. மிரண்டு ஓடிய சிறுமியை, அந்த நாய் விடாமல் துரத்தி துரத்தி கடித்துக் குதறியது. இதில், தலை, கை மற்றும் உடலெங்கும் காயமடைந்த சிறுமி, ஆபத்தான நிலையில், சிங்காரத்தோப்பு பகுதியில் உள்ள தனியார் மருத்துவ மனையில், தீவிர சிகிச்சை பிரிவில் சேர்க்கப்பட்டுள்ளார். தூய்மையான நகரங்கள் பட்டியலில், நாட்டிலேயே, 13வது இடத்தையும், மக்கள் பாதுகாப்பாக வாழ்வதற்கான நகரங்கள் பட்டியலில், தமிழகத்திலேயே முதலிடத்தையும் பிடித்துள்ள திருச்சி மாநகராட்சியில், நாய்கள் தொல்லை அதிகரித்துள்ளது. தூய்மை நகரங்கள் பட்டியலில் முதலிடம் பிடிக்க, பல்வேறு முயற்சிகளில் ஈடுபடும் மாநகராட்சி நிர்வாகம், தெரு நாய்களை கட்டுப்படுத்த எவ்வித நடவடிக்கையும் எடுப்பதில்லை என, அப்பகுதி மக்கள் குற்றம் சாட்டியுள்ளனர்.